E scandal în comuna Păulești, după ce operatorului de apă, SC Pama SRL, i-a fost reziliat de către Primărie contractul de prestări servicii pentru „neîndeplinirea obligațiilor contractuale”. Mai mult, edilul Sandu Tudor a pus sechestru pe bazinele de apă invocând faptul că reprezentanții societății „și-au bătut joc de abonații de pe raza UAT-ului, aproape 3000 la număr”. (Video la finalul textului)
SC Pama SRL, cu sediul social în Ploiești, operează pe raza comunei Păulești de 25 de ani. Societatea, la momentul de față, se află încă sub contract până în 2026.
Numai că, la finele săptămânii trecute, Primăria Păulești a dispus punerea în aplicarea a unei Hotărâri de Consiliu Local, din data de 29 ianuarie anul acesta, prin care s-a decis rezilierea contractului de delegare a serviciului de alimentare cu apă a comunei, pe motiv de „neîndeplinire a obligațiilor prevăzute”, după cum a precizat primarul din Păulești, Sandu Tudor. „Au avut termen până pe 8 mai să predea întreg sistemul. Nu s-au conformat, așadar am intervenit cu ajutorul Poliției”, a mai spus acesta.
Operatorul SC Pama SRL consideră măsura abuzivă. Atât timp cât contractul este încă în vigoare, reprezentanții firmei consideră că se face o ilegalitatate.
Cătălin Miriță, reprezentant SC Pama SRL: „De 25 de ani operăm pe raza acestui UAT, având ca furnizor Apele Române și ESZ (Exploatare Sistem Zonal Prahova). Nu am avut probleme. Ne-am făcut treaba așa cum a fost prevăzut în contract. Toate controalele, inclusiv cele ale DSP-ului, au încadrat apa în parametri optimi de consum. Singurele probleme au fost legate de miros (n.red. de baltă), da asta nu este vina noastră, ci faptul că bazinul Paltinu, în urmă cu aproximativ 2 săptămâni se golise mult din cauza lipsei precipitațiilor. De aici mirosul de stătut, ne-au spus cei de la ESZ”.
Reprezentanții firmei au mai precizat faptul că au contestat decizia de reziliere de contractului. Pe 15 mai, instanța trebuie să se pronunțe cu privire la suspendarea sau nu a HCL din luna ianuarie.
Edilul din Păulești, Sandu Tudor, a declarat că bazinele de apă pe care s-a pus sechestru sunt „ale comunei, ale oamenilor, administrate doar de această societate”. „Au fost 15 voturi din 15 în momentul în care, pe 29 ianuarie, am hotărât rezilierea contractului pe motiv de neîndeplinire a obligațiilor. Există clauză în contract în acest sens.
Această firmă să își caute în altă parte abonați, la Păulești și-au bătut joc de oameni. Avarii peste avarii, sistarea apei cu zilele, nicio investiție, lucrează cu 6 angajați pe 45 de km de rețea, au primit inclusiv amendă de la DSP. Noi nu îi mai vrem să opreze la noi în comună. Am pus sechestru, am mers cu Poliția fiindcă, de la acea HCL din ianuarie au avut termen trei luni să predea sistemul UAT-ului. Nu au făcut asta, așa că a trebuit să intervenim”, a declarat Sandu Tudor.
Începând cu data de 8 mai, pe raza comunei, serviciul de apă a fost preluat de SC Apă Canal Păulești.